Η Συνέλευση του Τμήματος Λογιστικής και Χρηματοοικονομικής λαμβάνοντας υπόψη:

1. Το ΦΕΚ 1935/20.05.2020,

2. Το ΦΕΚ 1971/21-05-2020,

3. Την υπ’ αριθμ. 27-5-2020 απόφαση της Συγκλήτου (173 η συνεδρίαση) σχετικά με τη διεξαγωγή των εξετάσεων,

αποφασίζει τα εξής:

Κατά την τρέχουσα περίοδο το Τμήμα Λογιστικής και Χρηματοοικονομικής (όπως και τα υπόλοιπα τμήματα) του Πανεπιστημίου Πελοποννήσου θα πραγματοποιήσουν την εξεταστική του Ιουνίου (και αν κριθεί απαραίτητο και του Σεπτεμβρίου) με χρήση **ηλεκτρονικών μέσων και εξ αποστάσεως** μέσω διαδικτύου, σύμφωνα με τις οδηγίες του Υπουργείου Παιδείας και του Πανεπιστημίου Πελοποννήσου. Η **εξεταστική Ιουνίου θα ξεκινήσει στις** 22 Ιουνίου 2020 για τους προπτυχιακούς φοιτητές ενώ για τους μεταπτυχιακούς φοιτητές θα διεξαχθεί από 13 Ιουνίου 2020 έως 28 Ιουνίου 2020.

Η Συνέλευση κρίνει ότι είναι αναγκαίο η εξεταστική να ξεκινήσει στις 22 Ιουνίου 2020 έτσι ώστε να υπάρχει ο αναγκαίος χρόνος αρχικά να ενημερωθούν σφαιρικά και επίσημα οι φοιτητές για τις δηλώσεις που πρέπει να υποβάλλουν, εν συνεχεία να ολοκληρωθεί η διαδικασία υποβολής τους και τέλος να καταρτιστεί το τελικό πρόγραμμα αφού πρώτα έχει καταστεί σαφής, από τις δηλώσεις αυτές, ο αριθμός των φοιτητών που πραγματικά θα συμμετάσχουν στις εξ' αποστάσεως εξετάσεις. Η διάρκεια της εξεταστικής θα εξαρτηθεί από το χρόνο που θα απαιτηθεί για την εξέταση κάθε μαθήματος και ο οποίος είναι δυνατό να ποικίλλει ανάλογα με το αν θα εξεταστεί ένα μάθημα σε τρεις ή περισσότερες ομάδες προκειμένου να διασφαλιστεί ότι δεν θα εμφανιστούν τεχνικής φύσεως προβλήματα και να καταστεί εφικτός ο έλεγχος και η εποπτεία της διαδικασίας.

Κάθε διδάσκων του Τμήματος έχει το περιθώριο να επιλέξει κατά περίπτωση ανάμεσα σε:

1. Προφορική εξ αποστάσεως εξέταση με χρήση τηλεδιάσκεψης
2. Αξιολόγηση με τελική απαλλακτική εργασία
3. Portfolio εργασιών φοιτητή
4. Αξιολόγηση με γραπτή εξ αποστάσεως εξέταση
5. Γραπτή εξ αποστάσεως (online) εξέταση με ταυτοποίηση εξεταζόμενων και εποπτεία της διαδικασίας μέσω κάμερας, όπου θα περιλαμβάνονται:
   * Ερωτήσεις πολλαπλής επιλογής ή/και
   * Ερωτήσεις συμπλήρωσης ή/και
   * Ερωτήσεις Τύπου Σωστό/ Λάθος ή/και
   * Ερωτήσεις Ανάπτυξης

τις οποίες οι **φοιτητές θα απαντούν στον υπολογιστή ή άλλο ηλεκτρονικό μέσο από το σπίτι τους** με τη διαδικασία της εξ αποστάσεως εξέτασης (δηλαδή με ανοικτά βιβλία). Κάθε διδάσκοντας δύναται να προβλέψει τη δυνατότητα επανάληψης της διαδικασίας εφόσον υπάρξει απώλεια σύνδεσης αλλά εφόσον αυτό αφορά γενικό πρόβλημα σύνδεσης σε μία περιοχή και με τον όρο ότι η διαδικασία δεν μπορεί να επαναληφθεί πέραν της μιας φοράς, οπότε είναι χρήσιμο όλοι οι φοιτητές να έχουν καλή συνδεσιμότητα στο διαδίκτυο.

Η διαδικασία εξέτασης όπως περιγράφεται ανωτέρω προϋποθέτει τη δυνατότητα χρήσης ηλεκτρονικού υπολογιστή ή άλλου μέσου με ηχείο/μικρόφωνο και κάμερα καθώς και **καλή σύνδεση στο διαδίκτυο (internet)** για λόγους ταυτοποίησης και επιτήρησης των φοιτητών. Τα θέματα εξέτασης θα διανέμονται μέσω αυστηρά προσωπικών κωδικών για είσοδο στην πλατφόρμα εκπαίδευσης e-class (ή classroom για τους μεταπτυχιακούς φοιτητές) . Οι φοιτητές θα ενημερωθούν για τον τρόπο εξέτασης από τον κάθε διδάσκοντα, ο οποίος θα ανακοινώσει τις σχετικές οδηγίες στην πλατφόρμα εκπαίδευσης.

Για τον λόγο αυτό προτείνεται η άμεση εγγραφή κάθε ενδιαφερόμενου φοιτητή στα σχετικά μαθήματα στο e-class.

Επίσης προτείνεται όλοι οι φοιτητές να επικαιροποιήσουν τα στοιχεία τους (Ονοματεπώνυμο, e-mail, ΑΜ) στο e-class προκειμένου να διευκολύνεται τόσο η διαδικασία επικοινωνίας όσο και η διαδικασία ταυτοποίησής τους.

Φοιτητές που για σημαντικούς λόγους και αιτιολογημένα δεν μπορούν να εξεταστούν ηλεκτρονικά εξ αποστάσεως πρέπει να καταθέσουν Υπεύθυνη Δήλωση Αδυναμίας Εξέτασης με αποκλειστική προθεσμία έως τις 10 Ιουνίου 2020 και ώρα 12.00 μέσω **ηλεκτρονικού μηνύματος** που θα πρέπει να αποσταλεί στη Γραμματεία του Τμήματος ([chrime@us.uop.gr](mailto:chrime@us.uop.gr)). Η δήλωση αυτή αφορά το σύνολο των μαθημάτων που έχουν δηλώσει και η Συνέλευση του Τμήματος εφόσον αξιολογήσει τους λόγους θα καθορίσει τον τρόπο και τον τόπο της εναλλακτικής εξέτασης. **Σε περίπτωση μη υποβολής της παραπάνω πρόθεσης για δια ζώσης εξέταση, θεωρείται ότι έχει εκδηλωθεί πρόθεση ηλεκτρονικής εξέτασης, οπότε οι φοιτητές θα πρέπει να συμπληρώσουν εμπροθέσμως τη δήλωση συγκατάθεσης, διότι διαφορετικά δεν θα έχουν δικαίωμα συμμετοχής στις εξετάσεις του εαρινού εξαμήνου 2020.** Η Γενική Συνέλευση του Τμήματος θα αξιολογήσειτις δηλώσεις μη πρόθεσης συμμετοχής στις εξ αποστάσεως εξετάσεις και θα αποφασίσει αν θα τις κάνει δεκτές ή όχι καθώς και για το χρόνο και τον τρόπο διεξαγωγής των δια ζώσης εξετάσεων.

Οι υπόλοιποι φοιτητές για να έχουν δικαίωμα να εξεταστούν ηλεκτρονικά και εξ αποστάσεως, απαιτείται να αποδεχθούν τους όρους και τις προϋποθέσεις της εξέτασης με ενυπόγραφη δήλωση τους (Δήλωση Συγκατάθεσης) που θα αναρτήσουν σε κάθε μάθημα στην πλατφόρμα e-class έως τις 15 Ιουνίου 2020. Οι μεταπτυχιακοί φοιτητές πρέπει να αναρτήσουν την Δήλωση Συγκατάθεσης σε κάθε μάθημα στην πλατφόρμα classroom έως τις 10 Ιουνίου 2020. Εάν δεν υποβληθεί η δήλωση αυτή, **ο/η εξεταζόμενος/η θεωρείται ότι δεν συμμετείχε στις εξετάσεις και** το δοκίμιό του/της **ή το ηλεκτρονικό έγγραφό του/της στο οποίο περιλαμβάνονται οι απαντήσεις του/της στις εξετάσεις δεν βαθμολογείται.**

**Η παρούσα διαδικασία αφορά την εσωτερική λειτουργία του Τμήματος για την ομαλή διεκπεραίωση της παρούσας εξεταστικής. Οι φοιτητές καλούνται παράλληλα να παρακολουθούν τις κεντρικές οδηγίες του Πανεπιστημίου και να συμμετάσχουν στη διαδικασία συμπλήρωσης των εγγράφων που θα αναρτηθούν στο site του Πανεπιστημίου.**

**Φόρμα Συμμετοχής Φοιτητή στην εξ αποστάσεως εξέταση**

**Επώνυμο : Όνομα:**

**Όνομα Πατρός: Αριθμός Μητρώου (ΑΜ):**

**Αριθμός Ταυτότητας: Ημερομηνία Γέννησης: / /**

**Τηλέφωνο Επικοινωνίας[[1]](#footnote-1): E-mail:**

**Διεύθυνση Κατοικίας:**

Ο/Η κάτωθι υπογεγραμμένος/η φοιτητής/τρια της Σχολής Διοίκησης του Τμήματος Λογιστικής και Χρηματοοικονομικής του Πανεπιστημίου Πελοποννήσου, δηλώνω ότι:

1. Τα ανωτέρω στοιχεία μου είναι ακριβή.

2. Αποδέχομαι τις διαδικασίες της εξ αποστάσεως εξέτασής μου, καθ’ όλη τη διάρκεια της εξεταστικής περιόδου του εαρινού εξαμήνου του ακαδημαϊκού έτους 2019-2020, όπως αυτές καθορίζονται από τον εκάστοτε διδάσκοντα.

3. Υπό τους όρους και τις προϋποθέσεις, όπως αυτές περιγράφονται στο συνημμένο παράρτημα.

**Δήλωση Συγκατάθεσης**

Παράλληλα δηλώνω ότι**:**

1. **Η συμμετοχή μου στις εξετάσεις του εαρινού εξαμήνου 2020 θα πραγματοποιηθεί αυτοπροσώπως. Επίσης δηλώνω** ότι διαθέτω έγκυρο και εν ισχύ έγγραφο ταυτοποίησης (αστυνομική ή φοιτητική ταυτότητα ή διαβατήριο ή δίπλωμα οδήγησης) το οποίο επί ποινή αποκλεισμού θα επιδείξω αναντίρρητα εφόσον μου ζητηθεί μέσω κάμερας.
2. Αποδέχομαι ανεπιφύλακτα την εξ αποστάσεως αξιολόγηση σύμφωνα με τη διαδικασία που έχει επιλέξει ο διδάσκοντας σε συνέχεια σχετικής απόφασης της Συνέλευσης του Τμήματος Λογιστικής και Χρηματοοικονομικής.
3. Έχω μελετήσει και κατανοήσει τις οδηγίες διεξαγωγής της εξέτασης που μου έχουν κοινοποιηθεί.
4. **Οι απαντήσεις που θα δοθούν κατά την ως άνω ηλεκτρονική μου εξέταση θα αποτελέσουν** προϊόν αποκλειστικά δικής μου σκέψης και εργασίας. Θα ακολουθήσω απαρέγκλιτα τις αρχές της Ακαδημαϊκής Δεοντολογίας κατά την διάρκεια της εξ αποστάσεως αξιολόγησης του μαθήματος. Δηλαδή, δεν θα αντιγράψω, λογοκλέψω και χρησιμοποιήσω δόλιους τρόπους για να επιτύχω στην αξιολόγηση. Κατανοώ ότι ο καθηγητής/εξεταστής του μαθήματος έχει δικαίωμα να ελέγξει το γραπτό μου μέσω συστημάτων ελέγχου λογοκλοπής όπως το Turnitin.
5. Γνωρίζω και αποδέχομαι ότι η εξεταστική αυτή στο σύνολο των μαθημάτων της διεξάγεται ηλεκτρονικά με δυνατότητα χρήσης κάμερας και ηχείου/μικροφώνου και ότι ο διδάσκων ή/και ο επιτηρητής μπορεί να ζητήσει σε οποιαδήποτε στιγμή της διαδικασίας να ανοίξει η κάμερά μου (εάν δεν είναι ήδη ανοικτή) και να επιδειχθεί κάποιο έγγραφο ταυτοποίησης. Κατανοώ ότι σε περίπτωση ολιγόλεπτης διακοπής της σύνδεσης θα πρέπει να δηλώσω υπεύθυνα ότι η διακοπή δεν ήταν ηθελημένη και να ζητήσω να μου επιτραπεί η συνέχιση της εξέτασης. Ο καθηγητής/εξεταστής του μαθήματος ανάλογα με το χρονικό διάστημα της αποσύνδεσης θα αποφασίσει αν θα συνεχίσω η όχι την εξέταση.
6. Θα συμμορφωθώ πλήρως με τους κανονισμούς της διαδικασίας. Γνωρίζω και αποδέχομαι ότι σε περίπτωση μη συμμόρφωσής μου ενδέχεται να εγείρονται διοικητικές ή νομικές κυρώσεις. Δηλώνω απερίφραστα ότι δεν θα προβώ σε καμία ενέργεια παράνομης βιντεοσκόπησης, καταγραφής, δημοσίευσης, μετάδοσης, διανομής ή φωτογράφησης του συνόλου ή μέρους της εξέτασης. Αναγνωρίζω πλήρως ότι επάγονται διοικητικές και νομικές κυρώσεις για διακίνηση τέτοιου παράνομου υλικού από οποιονδήποτε, ανεξαρτήτως αν πραγματοποίησε ο ίδιος την καταγραφή.

Ο/Η Δηλών/ούσα Ημερομηνία:

(ονοματεπώνυμο – υπογραφή)

**ΠΑΡΑΡΤΗΜΑ ΕΞ ΑΠΟΣΤΑΣΕΩΣ ΕΞΕΤΑΣΗ ΦΟΙΤΗΤΩΝ**

**Προστασία Προσωπικών Δεδομένων**

Το Πανεπιστήμιο Πελοποννήσου όσον αφορά τις διαδικασίες της εξ αποστάσεως εξέτασης των φοιτητών, συνεχίζει να συμμορφούται στον Νέο Ευρωπαϊκό Κανονισμό Προστασίας Προσωπικών Δεδομένων 2016/679 και του νόμου 4624/2019, κατά τον ίδιο τρόπο με τις συμβατικές διαδικασίες εξετάσεων όπως γινόταν στο παρελθόν.

Δεδομένων των νέων συνθηκών και των μέτρων για τον κορονοϊό, και χωρίς κάποια σημαντική αλλαγή στη βασική φιλοσοφία της πολιτικής ασφαλείας του ιδρύματος, σημειώνεται:

1. Τα προσωπικά δεδομένα όπως το ονοματεπώνυμο, η ορθή διεύθυνση κατοικίας, ο τηλεφωνικός αριθμός επικοινωνίας, ο αριθμός μητρώου, η φωτογραφία και η ηλεκτρονική διεύθυνση των φοιτητών (email) αποτελούν αντικείμενο επεξεργασίας λόγω ακριβώς της φοιτητικής ιδιότητας και για κανέναν άλλον λόγο.
2. Η συλλογή, επεξεργασία και αποθήκευση των προσωπικών δεδομένων των φοιτητών γίνεται αυστηρά και μόνο για τους ακαδημαϊκούς σκοπούς του ιδρύματος και για κανέναν άλλον λόγο.
3. Η διάρκεια της αποθήκευσης των επικαιροποιημένων προσωπικών δεδομένων ισχύει αυστηρά και μόνο καθόσον ισχύει η φοιτητική ιδιότητα του υποκειμένου.
4. Το Πανεπιστήμιο Πελοποννήσου δεσμεύεται να προστατεύει και να σέβεται την ιδιωτικότητα των χρηστών των ηλεκτρονικών υπηρεσιών του, και συμμορφώνεται με το Γενικό Κανονισμό για την Προστασία Δεδομένων (Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου της 27ης Απριλίου 2016). Δεν αποκαλύπτει προσωπικά δεδομένα σε τρίτους και εφαρμόζει εύλογες πολιτικές και τεχνικά και οργανωτικά μέτρα, προκειμένου να προστατεύει τα προσωπικά δεδομένα των χρηστών.
5. Το Πανεπιστήμιο Πελοποννήσου:
   1. Δεν είναι υπεύθυνο για το περιεχόμενο που ανεβαίνει από τους φοιτητές κατά τις διαδικασίες της εξέτασης, συμπεριλαμβανομένων των συνδέσεων προς δικτυακούς τόπους τρίτων μερών, καθώς και για δραστηριότητες χρηστών. Τέτοιου είδους περιεχόμενο και δράσεις ούτε αφορούν ούτε αντιπροσωπεύουν το ίδρυμα.
   2. Δεν είναι υπεύθυνο για την απώλεια ή διαστρέβλωση των πληροφοριών που παρέχονται από τους φοιτητές κατά την ηλεκτρονική αλληλεπίδρασή τους με τις πλατφόρμες του ιδρύματος, σε περίπτωση μη συμμόρφωσής τους στις εκάστοτε απαιτήσεις όπως αυτές περιγράφονται και δίνονται από τον εκάστοτε διδάσκοντα ή τους τεχνικούς του ιδρύματος.
   3. Δεν φέρει ευθύνη για οποιαδήποτε αποτυχία ή καθυστέρηση κατά την διάρκεια των εξ αποστάσεως εξετάσεων στο βαθμό που η αποτυχία ή η καθυστέρηση έχει προκληθεί από περιστάσεις που δεν περιλαμβάνονται στο εύλογο πεδίο ελέγχου (φυσικά φαινόμενα ή καταστροφές, καταστάσεις έκτακτης ανάγκης ή τρομοκρατικές ενέργειες, κακόβουλη βλάβη, ατυχήματα ή συμμόρφωση με οποιοδήποτε εφαρμοστέο δίκαιο ή κρατική εντολή).
   4. Σε περίπτωση που η συμπεριφορά του χρήστη ή χρήση υπηρεσίας του δικτύου αντίκειται στους νόμους ή τους κανόνες χρήσης της υπηρεσίας οι σχετικές πληροφορίες θα διαβιβάζονται στην αρμόδια σύμφωνα με το νόμο αρχή ή αρχές εφόσον ζητηθούν από αυτές στα πλαίσια οποιασδήποτε έρευνας.
6. Σε κάθε φάση και μέχρι την ολοκλήρωση της διαδικασίας, ο φοιτητής έχει το δικαίωμα να αλλάξει γνώμη με νέα του αίτηση-φόρμα την οποία θα συμπληρώσει και επανυπογράψει, αποδεχόμενος τις διαδικασίες που προβλέπονται από το ίδρυμα σε αυτήν την περίπτωση.

**Υπεύθυνη Δήλωση Αδυναμίας Φοιτητή/τριας για συμμετοχή στην εξ αποστάσεως εξέταση μαθήματος**

**Επώνυμο : Όνομα:**

**Όνομα Πατρός: Αριθμός Μητρώου (ΑΜ):**

**Αριθμός Ταυτότητας: Ημερομηνία Γέννησης: / /**

**Τηλέφωνο Επικοινωνίας: E-mail:**

**Διεύθυνση Κατοικίας:**

Δηλώνω ότι**:**

Έχω μελετήσει και κατανοήσει τις οδηγίες διεξαγωγής των εξετάσεων με χρήση εξ αποστάσεως μεθόδων και δηλώνω ότι δεν μπορώ να συμμετάσχω στις εξετάσεις με το συγκεκριμένο σύστημα διότι:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ζητώ η συνέλευση του Τμήματος να αξιολογήσει τους ανωτέρω λόγους[[2]](#footnote-2) και να ορίσει εναλλακτικό τρόπο για να δώσω εξετάσεις σε χρόνο και τρόπο που αυτή θα αποφασίσει.

Ο/Η Δηλών/ούσα Ημερομηνία:

(ονοματεπώνυμο – υπογραφή)

1. Κατά προτίμηση αριθμός κινητής τηλεφωνίας. ΠΡΟΣΟΧΗ, το τηλέφωνο αυτό θα πρέπει να είναι διαθέσιμο και προσβάσιμο κατά την διάρκεια της εξέτασης του μαθήματος. [↑](#footnote-ref-1)
2. Η Συνέλευση θα αξιολογήσει τον λόγο αδυναμίας και τα συνημμένα δικαιολογητικά και εφόσον συντρέχουν σοβαροί λόγοι θα δίνεται η δυνατότητα για εναλλακτικό τρόπο εξέτασης. [↑](#footnote-ref-2)